Een vas ná moord op Mpumalanga-boerDie gesteelde Toyota Hilux-bakkie waarin die verdagtes gevlug het. (Foto: SAPD) ’n 36-jarige verdagte is Maandag in eMalahleni (Witbank) in hegtenis geneem in verband met die moord op Johan Nortjé op sy plaas in die Badfontein-omgewing naby Lydenburg in Mpumalanga. Dié verdagte is tydens ŉ struweling met ŉ polisiebeampte in die bobeen geskiet en beseer. Nortjé is Sondagoggend omstreeks 06:30 deur twee verdagtes op sy plaas oorval en doodgeskiet toe hy sy huis verlaat het. Die verdagtes het ook sy vrou, Susan, in die huis aangerand en vasgebind. Die verdagtes het onder meer vuurwapens, bankkaarte en selfone gesteel voordat hulle in Nortjé se wit Toyota Hilux-bakkie gevlug het. ŉ Saak van moord en roof is geregistreer en die polisie het kort daarna inligting ontvang dat een van die verdagtes hom in die Witbank-omgewing bevind. Die geweer wat die polisie by die tweede verdagte se huis gevind het. (Foto: SAPD) Volgens brig. Selvy Mohlala, polisiewoordvoerder, het die SAPD se K9-eenheid in Lydenburg ŉ soektog naby ŉ huis in Spring Valley in Witbank uitgevoer toe twee verdagtes in ŉ wit Toyota Hilux-bakkie verby beamptes gery het. “Die polisie het die verdagtes agternagesit om hulle vas te trek. Die bakkie het tot stilstand gekom en die verdagtes het uitgespring en te voet gevlug,” het Mohlala gesê. “Die polisiebeamptes het ook uit hul voertuie gespring, hulself in twee groepe verdeel en die verdagtes afsonderlik gejaag. Een van die verdagtes het agter ŉ sinkhuis weggekruip waar ŉ polisiebeampte hom opgespoor het. Die verdagte het die polisiebeampte se vuurwapen probeer gryp en ŉ struweling het ontstaan. Die verdagte is gevolglik in die bobeen geskiet en beseer.” Die gesteelde Honda. (Foto: SAPD) Die verdagte is daarna in hegtenis geneem en van moord en roof aangekla. Die tweede verdagte het van die polisie weggekom en is steeds soek. Die polisie het verder beslaggelê op ŉ wit Toyota Hilux-bakkie, ŉ 9 mm-pistool en ammunisie. Daar is ook beslaggelê op ŉ Honda CRV wat na bewering deur die 36-jarige verdagte in die omgewing agtergelaat is. Voorlopige ondersoek dui daarop dat dié voertuig tydens ŉ gewapende roof in Oktober verlede jaar gesteel is. Mohlala sê die polisie het verder op ŉ vermoedelik gesteelde vuurwapen afgekom by die huis waar die tweede verdagte woon. “Die ondersoek duur voort met die hoop om dié verdagte in hegtenis te neem.”